โฆษกกระทรวงการต่างประเทศ เปิดเผย แขกรับเชิญจากต่างประเทศตอบรับเข้าร่วมงาน “รวมใจเป็นหนึ่งเดียว” 204 คน ในโอกาสขอบคุณผู้ปฏิบัติภารกิจช่วยเหลือผู้ฝึกสอนและนักฟุตบอลเยาวชนทีมหมูป่าอคาเดมี
นางสาวบุษฎี สันติพิทักษ์ อธิบดีกรมสารนิเทศและโฆษกกระทรวงการต่างประเทศ เปิดเผยว่า วันนี้ (6 ก.ย.61) เวลา 18.00 - 21.00 น. สมเด็จพระเจ้าอยู่หัวทรงมีพระมหากรุณาธิคุณ ทรงพระกรุณาโปรดเกล้าโปรดกระหม่อมพระราชทานอาหารและสถานที่บริเวณลานพระราชวังดุสิต ในโอกาสที่รัฐบาลจัดงาน “รวมใจเป็นหนึ่งเดียว” เพื่อขอบคุณผู้ปฎิบัติภารกิจช่วยเหลือผู้ฝึกสอนและนักฟุตบอลเยาวชนทีมหมูป่าคาเดมี ในวนอุทยานถ้ำหลวง ขุนน้ำนางนอน อำเภอแม่สาย จังหวัดเชียงราย ซึ่งในเย็นวันนี้จะมีทั้งอาสาสมัคร เจ้าหน้าที่ปฏิบัติงาน สื่อมวลชนทั้งชาวไทยและต่างประเทศ รวมทั้งทุกภาคส่วนที่เกี่ยวข้องกับเหตุการณ์ดังกล่าว เข้าร่วมงาน

ทั้งนี้ กระทรวงการต่างประเทศ ได้รับมอบหมายให้ประสานงานและเชิญแขกต่างประเทศ ซึ่งประกอบด้วย คณะทูตต่างประเทศประจำประเทศไทย คณะผู้เชี่ยวชาญ นักประดาน้ำ อาสาสมัครต่างประเทศ ตัวแทนบริษัทต่างชาติและสื่อมวลชนต่างประเทศที่ร่วมให้การช่วยเหลือในเหตุการณ์ครั้งสำคัญนี้ ซึ่งมีผู้ตอบรับเข้าร่วมงานจำนวน 204 คน อย่างไรก็ตาม ภายในการจัดงาน มีแขกรับเชิญอื่น ๆ อีกมากมายโดยเฉพาะผู้ที่มีส่วนร่วมสำคัญ คือ ประชาชนชาวไทยและผู้ที่เกี่ยวข้องทุกคน